Finlandia-talon keittiössä testattiin uutta, kotimaista tuotetta, josta jo povataan potentiaalista kilpailijaa jauhelihalle.

Suomalainen innovaatio on noussut hitiksi jo ennen kuin sitä edes saa kaupoista. Kyse on kasviproteiinituote nyhtökaurasta, jolla elintarviketieteiden tohtori Reetta Kivelä voitti yleisöäänestyksellä Vuoden Nuori Tutkijayrittäjä -palkinnon.

Tuote kiinnostaa, sillä sille on ollut selkeästi tilausta: lupauksen mukaan nyhtökauralla voisi korvata lihan täysin. Se on ekologinen ja vähärasvainen, mutta sisältää 30 prosenttia proteiinia. Nyhtökaura on valmiiksi kypsää, mutta sitä voi paistaa ja hyödyntää ruoanlaitossa aivan samoin kuin jauhelihaa tai kanaa. Kasvissyöjille se tuo uuden vaihtoehdon esimerkiksi soijatuotteiden rinnalle.

Jotakin suomalaiseen keksintöön liittyvästä kiinnostuksesta kertoo sekin, että tammikuussa helsinkiläiseen ruokakauppaan saapunut pieni erä myytiin loppuun kahdessatoissa minuutissa.

Yllättävän lihaisa

Iltalehti oli paikalla, kun nyhtökauraa arvioitiin Finlandia-talon keittiössä. Tuotetta, jonka perusmakuina olivat seesaminsiemenet ja inkivääri maisteltiin ensin vain kevyen paistamisen jälkeen ilman muita mausteita.

Maku ja koostumus yllättivät testaajat. Näin he kommentoivat:

- Yllättävän lihaisa.

- Broilerin reisipaistin rakenne. Puhdas kauran maku.

- Kuin kanaa, ei uskoisi kasvisperäiseksi tuotteeksi.

- Hyvä, monipuolinen tuote.

- Hyvä tuote, mutta vaatii kastikkeen.

Toinen erä paistettiin kastikkeessa, jossa oli seesamiöljyä, palmusokeria, soijaa, chiliä, kevätsipulia, lehtipersiljaa ja basilikaa. Arviointiin osallistui myös kokki Niko Rannikko, joka itse valitsee pääsääntöisesti liharuoan.

- Mitä uskot syöväsi, häneltä kysyttiin.

- Tulee mieleen joku murea riistalintu. Rakenne on possu, mutta maku on riistamainen, hän totesi.

Finlandia-talon keittiöpäällikkö Mika Heiskanen uskoo tuotteen toimivan hyvänä vaihtoehtona kasvissyöjille, joita talon asiakaskunnassa on runsaasti.

- Tämä antaa myös meille uuden mahdollisuuden toteuttaa vegaaniruokaa. Monipuolinen tuote, Heiskanen sanoo.

- Tämä voisi olla vaihtoehtoinen korvaaja jauhelihalle tai kanalle ja saattaa vähentää lihansyöntiä, hän toteaa myös.

Milloin kauppoihin?

Nyhtökauraa tuottavassa yrityksessä ollaan otettuja tuotteen saamasta huomiosta ja kiinnostuksesta, mutta nyt yritys keskittyy tuotteen saamiseen markkinoille.

- Meistä on aivan huikeaa, että ihmiset ovat innostuneet tuotteesta. Erityisesti lämmittää se, että kiinnostusta on tullut niin erilaisilta tahoilta: niin vegaaneilta kuin maanviljelijöiltäkin. Mutta nyt keskitymme vain ja ainoastaan tuotteen saamiseen kaupan hyllyille, Gold&Green Foods:n Maija Itkonen kertoo.

- Teemme kovasti töitä sen eteen, että tuote olisi kaupoissa jo tänä keväänä. Laajemmin se on viimeistään syksyllä, Itkonen sanoo.

Tärkein tavoite on tuottaa helppo, jokaiseen keittiöön sopiva kasvisvaihtoehto.

- Kaiken kaikkiaan eniten meitä motivoi se ajatus, että jos jossain joku yrittää vähentää lihankulutustaan, hän saa helpon ja maistuvan vegepäivän vaihtoehdon ja onnistuu tavoitteessaan, Maija Itkonen sanoo.

Finlandia-talon keittiössä suomalaiskeksinnön testiannos tarjoiltiin päreen päältä. JOSEFIINA BARAKA